text: Superliga-fodbold er tilbage i TV SYD
  01 september 2013 kl. 09.14
  Fra og med kampen søndag mellem Esbjerg fB og FC Midtjylland ruller superliga-fodbolden atter på TV SYD, da vi har opnået rettigheder til at vise mål og højdepunkter fra Esbjergs og SønderjyskEs kampe.
  I en lang årrække har de regionale TV 2-stationer ikke haft rettigheder til at vise billeder fra selve kampene. Det er der nu på forsøgsbasis ændret på, da superliga-klubberne har savnet eksponeringen i de regionale tv-udsendelser.
  - Vi har også savnet muligheden for at lave en ordentlig dækning af vores superliga-klubber. Det kan vi nu med mål og højdepunkter, hvad vi glæder os meget over, siger TV SYDs nyhedschef Claus Christensen.
  TV SYD vil fremover på skift dække SønderjyskEs og Esbjergs hjemmekampe. Der er dog stadig nogle begrænsninger, som betyder, at spilletidspunktet kan forhindre dækning af enkelte kampe.
  